《游尘外亭呈妙喜老师陈元器郑叔茂沈季诚》
宋代·张九成

我本山中人，推出尘寰里。
鸟囚不忘飞，今日乃来此。
长江流吾前，列岫环其趾。
豁然万古心，揽之不盈袂。
同来二三友，秀句粲玉齿。
中有奇道人，机锋如建水。
此境到吾徒，成一段奇事。

作者简介：（1092—1159）杭州钱塘人，字子韶，号横浦居士，又号无垢居士。少游京师，从学于杨时。高宗绍兴二年进士第一。历著作郎及礼部、刑部侍郎等职。因与秦桧不和，被谪南安军十四年。桧死，起知温州。研思经学，多有训解。卒谥文忠。有《横浦集》、《孟子传》。